钦定古今图书集成/历象汇编/庶征典/第024卷 > 荆州稗编 > 《唐一行论日蚀略》
## 钦定古今图书集成/历象汇编/庶征典/第024卷 > 荆州稗编 > 《唐一行论日蚀略》

一行《日议》云：“日，君道也，无朏魄之变；月，臣道也。远日
益明，近日益亏，人臣之象也。望而正于黄道，是谓臣
干君明，则阳斯蚀矣。”又曰：“十月之交，日有蚀之，于历
当蚀，君子犹以为变，诗人悼之。然则古之太平，日不
蚀，星不孛，盖有之矣。”又曰：“月或变行以避日，或五星
潜在日下，御侮以救日；或涉交数浅，或阳盛阴微则
不蚀；或德之休明，则天为之隐，虽交不蚀。此四者，皆
德教之所由生也。”又曰：“刘歆、贾逵近古大儒，岂不知
轨道所交，朔望同术哉！以日蚀非常，故阙而不论。魏
黄初以来，治历始课日蚀疏密。张子信、刘焯、贾曾元
之徒，又谓日月可以密率求。以戊寅《麟德历》推春秋
之时，于历应蚀，而《春秋》不书者尚多，则日蚀必交限，
其入限者必不尽蚀。开元十二年七月朔，于历当蚀
半强，自交趾至于朔方，候之而不蚀。十三年十二月
朔，于历当蚀大半而亦不蚀，然后知德之动天，不俟
终日。若因《开元》二蚀不验，遽变交限而从之，则差者益多。”杜预以日月动物，虽行度有大量，不能不少有
盈缩，故有交会而不蚀者是也。一行因以员仪度日
月之经，令二经相掩，以验蚀分之限。又曰：“日月相会，
大小相若，而月在日下，自京师斜射而望之，假令中
国蚀之，既而南方戴日之下，所亏才半日外反观，则
交而不蚀。”又曰：“使日蚀不可以常数求，则无以稽历
数之疏密；若可以常数求，则无以知政之休咎矣。”